**POZVÁNKA NA CYKLOSPLAV**

Malého Dunaja z Vrakune do Zálesia a odtiaľ bicyklami do šúrskych slatín

**v stredu, dňa 8.5.2024 (**deň pracovného pokoja**),**

**pod duchovným vedením nášho kaplána d.p. Petra Majerčíka, CM.**

Kombinácia bicyklovačky a splavu: Do Vrakune prídeme bicyklami, ktoré sa odtiaľ prepravia do lodenice v Zálesí, kam sa doplavíme na člnoch (dvojmiestne kanoe a štvormiestne katamarány). Pokračujeme bicyklami, ktorými absolvujeme druhú časť cyklosplavu. Duchovný program bude pozostávať z  loretánskych litánií na vode počas splavu a svätou omšou v kaplnke Panny Márie Lurdskej v Panónskom Háji.

Je možná aj účasť len vodákov alebo len cyklistov. Vodáci sa vrátia zo Zálesia do Bratislavy autobusom. Cyklisti môžu prísť do Zálesia a tam sa pripoja ku nám.

Organizačné pokyny:

Zraz účastníkov bude o 9.00 vo Vrakuni pri pontóne, ktorý je na Ráztočnej ulici, 50 m poniže mosta na pravom brehu rieky. Spojenie MHD č. 67 zastávka „Šípová“, alebo č. 65, 71,72 na konečnú, odtiaľ cca 300 m pešo ďalej po Dvojkrížnej ul., alebo železnicou do stanice Bratislava-Vrakuňa. Možnosť parkovania. Príde ťahač s člnmi z lodenice Zálesie, naložíme bicykle a nalodíme sa. Počas splavu na signál píšťalkou, kde to rieka umožní, sa lode spoja a na vode sa pomodlíme loretánske litánie.

Doplavíme sa do Zálesia. Tam je možnosť teplého i studeného občerstvenia v tamojšom bufete. Vodáci, ktorí tu končia, majú pri lodenici zastávku Zálesie-Domky s odchodom autobusu H:43 min.

Po prestávke cca o 12:30. hod. pokračujeme na bicykloch cyklocestou do šúrskych slatín (cca 12 km) ku kaplnke v Panónskom Háji, kde bude sv. omša cca o 14. hodine. Ak ostane čas, môžeme sa pobicyklovať po šúrskych cestičkách, je to zaujímavá krajina. V Čier-nej Vode je možnosť stravovania. Návrat je cyklocestou naspäť do Vrakune okolo letiska.

Vodáci, ktorí nebicyklujú, ale radi by sa zúčastnili sv. omše v kaplnke, nech si v piatok privezú autá do uzamknutej lodenice, vrátia sa autobusom a po skončení splavu sa ku kaplnke prepravia autami po novej diaľnici D4. Súradnice kaplnky sú: 48,22568 a 17,20655.

 Poplatky: Prenájom člnov a ich transport do Vrakune stojí 9 € na osobu. Za malé deti sa prenájom neplatí, ak budú v katamaráne alebo v kanoe uprostred medzi háčikom a kormidelníkom na detskej sedačke. Poplatok bude vyberaný počas prestávky.

Vodáci, prihlasujte sa najneskôr do 2.5. na adrese: peter@discantiny.sk alebo sms na tel. č. 0903434120. Uveďte mená prihlásených dospelých i detí, či môžete kormidlovať čln. Vašu účasť obdobným spôsobom potvrdíme. Len potvrdená účasť je možná. Cyklisti sa hlásiť nemusia, kto príde, zúčastní sa.

 Splav zvládne každý. Malé vodácke skúsenosti sú potrebné len u kormidelníkov.
Rieka je pokojná a katamarány (2 kanoe spojené vedľa seba) sú absolútne stabilné.